wickkiey/tamil-wikipedia-markdown huggingface dataset:
# கிராம நத்தம்

**கிராம நத்தம்** பிரித்தானிய இந்திய ஆட்சியின் போது கிராமபுறங்களில் எதிர்காலத்தில் மக்கள் வீடுகள் கட்டிக்கொள்வதற்கு என ஒதுக்கப்பட்ட நிலம் ஆகும். இது ஊர் நத்தம் மற்றும் சேரி நத்தம் என இருவகைப்படும். கிராம நத்தம் அரசாங்கத்தின் சொத்து அல்ல, ஆனால் கிராம பஞ்சாயத்திற்கு சொந்தமானது. இந்நிலத்தில் கிராம மக்கள் குடியிருப்பு நோக்கங்களுக்காக வீடுகள் கட்டலாம். பொதுவாக கிராம நத்தம் நிலத்தின் விற்பனைப் பத்திரம் அல்லது தாய்ப்பத்திரங்கள் இருக்காது. கிராம நத்தம் நிலத்தின் முதல் ஆக்கிரமிப்பாளரே அதன் சரியான உரிமையாளராகக் கருதப்படுகிறார், வருவாய்த் துறையினர் வழங்கும் பட்டா அந்நிலத்தின் முதல் ஆக்கிரமிப்பாளரின் விண்ணப்பத்தில் பேரில் வழங்கப்படுகிறது.  

ஒருவர் தொடர்ச்சியாக பல ஆண்டுகளாக கிராம நத்தம் நிலத்தில் வீடு கட்டி வாழ்கிறர் என்பதற்கு உரிய ஆவணங்களுடன் (வீட்டு வரி, குடிநீர் கட்டணம் & மின்சாரக் கட்டணம்) வருவாய்த் துறைக்கு விண்ணப்பித்து வீட்டு மனைக்கு கிராம நத்தம் பட்டா பெறலாம்.  

கிராம நத்தம் நிலத்தில் ஒருவர் ஒரு வீட்டைக் கட்டுவதற்குப் பயன்படுத்தப்படலாம் என்றாலும், எதிர்காலத்தில் அரசின் திட்டங்களுக்கு அந்நிலம் தேவைப்படும்போது அதனை அரசு மீண்டும் எடுத்துக் கொள்ளும் (ஆக்கிரமிப்பு) வாய்ப்பு உள்ளது. சூன் 2013 இல் தமிழக அரசுக்கு எதிராக, ஒரு கிராம நத்தம் நிலத்தின் உரிமையாளர் தொடுத்த வழக்கில், கிராம நத்தம் மீது அரசு உரிமை கோர முடியாது என்று தீர்ப்பளிக்கப்பட்டது. இருப்பினும், கிராம நத்தம் நிலத்தின் உரிமையாளருக்கு உரிய இழப்பீடு அளிப்பதன் மூலம் கிராம நத்தம் நிலத்தில் அதன் திட்டத்தை அரசு நிறைவேற்ற அனுமதிக்கப்பட்டது.  

கிராம நத்தம் நிலத்தில் ஒருவர் ஒரு வீட்டைக் கட்டப் பயன்படுத்தலாம். கிராம நத்தம் நிலத்தை விலை கொடுத்து வாங்குவது எப்போதுமே அபாயகரமான முதலீடாக இருக்கலாம், சட்டப்பூர்வமாக ஒருவர் கிராம நத்தம் நிலத்தில் ஒரு வீட்டைக் கட்டலாம், அதே நேரத்தில் குறைந்த ஆரம்ப செலவின் பலன்களை அனுபவிக்கலாம். பட்டா நிலங்களுடன் ஒப்பிடும் போது, கிராம நத்தம் நிலங்கள் குறைவான மதிப்பு கொண்டிருக்கும். கிராம நத்தம் நிலத்தை வைத்திருப்பவர் பட்டாவுக்கு விண்ணப்பிப்பது முக்கியமாகும். கிராம நத்தம் நிலங்களில் கட்டப்படும் வீடுகளை அதன் உரிமையாளர் தொடர்ந்து பயன்பாட்டில் வைத்திருக்க வேண்டும். ஆளில்லாத நத்தம் மனை வீடாக இருந்தால், அதனை புறம்போக்கு நத்தம் என வகைப்படுத்தப்படும். அத்தகைய புறம்ப்போக்கு நத்தம் நிலங்கள் பொறுத்தவரை, அரசாங்கம் ஒரு பாதுகாவலராக செயல்படுகிறது, மேலும் ஒரு தனிநபருக்கு அந்நிலத்தை ஒதுக்கலாம்.  

கிராம நத்தம் நிலங்களை வணிக நடவடிக்கைகளுக்கு பயன்படுத்த முடியாது. அத்தகைய நிலத்தில் ஒரு அடுக்குமாடி குடியிருப்பை உருவாக்க ஒரு கூட்டு முயற்சி வணிக நடவடிக்கையாக கருதப்படுகிறது. கிராம நத்தம் நிலத்தின் உரிமையாளர் நிலத்தில் வசிக்கும் நோக்கத்தை தெளிவாகக் காட்டாத எந்தச் செயலையும் வணிக நடவடிக்கையாக வகைப்படுத்தலாம். கிராம நத்தம் நிலத்தில் அடுக்குமாடி வீடுகள் கட்டியதால், 2011 இல் சென்னை உயர்நீதிமன்றம், இந்த நடவடிக்கையை ஒரு வணிக நடவடிக்கையாக வகைப்படுத்தலாம் என்று தீர்ப்பளித்தது.  

மே 2023இல் நத்தம் நில வகைகளை ரயத்துவாரி மனைகள் என அழைக்கப்படும் என தமிழ்நாடு அரசு உத்தரவிட்டுள்ளது.
# சம்பா தாசு

**சம்பா தாசு** (*Sampa Das*) என்பவர் இந்திய உயிரி தொழில்நுட்பவியலாளர், விஞ்ஞானி மற்றும் பொதுத்துறை விவசாய உயிரிதொழில்நுட்ப நிபுணர் ஆவார். இந்திய தேசிய அறிவியல் கழகம் மற்றும் தேசிய அறிவியல் கழகம், இந்தியா ஆகியவற்றின் உறுப்பினர் ஆவார். தற்போது, இவர் கொல்கத்தாவில் உள்ள போசு நிறுவனத்தில் மூத்த பேராசிரியர் மற்றும் தாவர உயிரியல் பிரிவின் தலைவராக உள்ளார். போசு நிறுவனம் அறிவியல் மற்றும் தொழில்நுட்பத்தை மையமாகக் கொண்ட பல-துறை ஆராய்ச்சி நிறுவனமாகும்.  

இந்தியாவின் முக்கிய சைவ புரதத்தின் முக்கிய ஆதாரமான கொண்டைக்கடலை மற்றும் வெண்டைக்காய் ஆகியவற்றில் தாவர மாற்றத்திற்கான தனது ஆராய்ச்சியை விரிவுபடுத்தினார். தாவர மரபணுவின் அமைப்பை மாற்றியமைத்து அவற்றின் தரத்தையும் உற்பத்தியின் அளவையும் மேம்படுத்த வழிகளைத் தேடத் தொடங்கினார். தனது ஆராய்ச்சியின் ஆரம்பக்கட்ட வெற்றியினைத் தொடர்ந்து T3 மற்றும் T4 நிலை தாவரங்களில் இந்த ஆய்வினை விரிவுபடுத்தினார். பயிர் செடிகளில் வேளாண் ரீதியாக முக்கியமான மரபணுக்களின் வெளிப்பாட்டை இவர் ஆய்வு செய்தார்.  

மேனோசு சேர்க்கை ஒருவித்திலை தாவர லெக்டின்கள் மற்றும் பல்வேறு பிடி நச்சு மரபணுக்களின் வெளிப்பாடு மூலம் ஆண்டிபயாடிக் எதிர்ப்பு தேர்வு குறிப்பானைப் பயன்படுத்தி பூச்சி எதிர்ப்பு மரபணு மாற்ற அரிசி, கொண்டைக்கடலை மற்றும் கடுகு செடிகளின் வளர்ச்சியில் பணியாற்றியுள்ளார். இலக்கு அடையாளம் காணப்பட்ட பூச்சிகளிலிருந்து ஏற்பு புரதங்கள் மற்றும் பூச்சிக்கொல்லி லெக்டின்கள் மற்றும் வெவ்வேறு பிடி புரதங்களுக்கு இடையிலான மூலக்கூறு தொடர்புகளை இவர் ஆய்வு செய்தார்.  

பல்வேறு பூஞ்சை மற்றும் பாக்டீரியா நோய்க்கிருமிகளால் தாவரங்கள் தாக்கப்படும் போது தாவர பாதுகாப்பு மறுமொழியின் பொறிமுறையைப் புரிந்துகொள்வதில் தாசு பணியாற்றியுள்ளார். வித்தியாசமாக வெளிப்படுத்தப்பட்ட பாதுகாப்பு வினை தொடர்பான மரபணுக்களைத் தனிமைப்படுத்தி குணாதிசயங்களைக் காணல், பசாரியம் ஆக்ஸிஸ்போரம், எப் சிற். சிகெரியசு மற்றும் சாந்தோமோனசு ஒரைசே பிவி ஒரைசே ஆகிய நோய் தாக்கத்தினால் ஆரம்ப கட்டத்தில் தோன்றும் புரதங்களை அரிசி மற்றும் கொண்டைக்கடலை செடிகளில் கண்டறிந்தல் ஆய்வுகளை மேற்கொண்டார்.  

தாவர மூலங்களிலிருந்து சில பூச்சிக்கொல்லி லெக்டின்கள் மற்றும் பிற புரதங்களை அடையாளம் காண்பது, குணாதிசயம் மற்றும் சுத்திகரிப்பு மற்றும் பயனுள்ள பூச்சிக்கொல்லி லெக்டின் தனிமைப்படுத்தல் மற்றும் நகலாக்கம் செய்தல் மற்றும் அந்தந்த தாவர மரபணு (களில்) இருந்து பிற புரத குறியீட்டு மரபணு (கள்) ஆகியவற்றில் இவர் பணியாற்றியுள்ளார்.  

கடுகு, கொண்டைக்கடலை மற்றும் துவரை ஆகியவற்றுக்கான திறமையான தாவர மீளுருவாக்கம் மற்றும் உருமாற்ற நெறிமுறையை நிறுவுவதில் தாசு பணியாற்றியுள்ளார். பல திசையன்களின் கட்டுமானம், டி-டிஎன்ஏ ஒருங்கிணைப்புப் பொறிமுறையை விருந்தோம்பி தாவரத்தில் செலுத்துதல் மற்றும் கைமெரிக் பிடி, புரோட்டீசு செயலைத் தடுக்கும் மரபணு(கள்) மற்றும் பிற வேளாண் ரீதியாக முக்கியமான மரபணு ஆகியவற்றை நன்கு புரிந்துகொள்ள முக்கிய பயிர்களில் அவற்றின் வெளிப்பாட்டிற்காகக் கட்டமைத்தார்.  

## விருதுகளும் கெளரவங்களும்
2007ஆம் ஆண்டில், அவர் இந்திய தேசிய அறிவியல் கழகத்தில் உறுப்பினரானார். இரண்டு ஆண்டுகளுக்குப் பின் 2009இல் தேசிய அறிவியல் கழகம், இந்தியாவில் உறுப்பினரானார்.
# சந்திர மோகன் (இந்தி நடிகர்)


மோகன், பின்னர் சோஹராப் மோடியின் *புகார்* ராவ் பகதூர் துவாரகா நாத் என்ற வேடத்தில், திலீப் குமாரால் சித்தரிக்கப்பட்ட ராமின் தந்தையாக நடித்தார். இந்த படத்தில் மோகனின் கதாபாத்திரம் ஆரம்பத்தில் பிரித்தானிய அரசாங்கத்தை ஆதரித்தது. ஆனால் பின்னர் சுதந்திர போராட்டத்திற்கு ஆதரவளித்தது. சந்திர மோகனின் கடைசி திரைப்படம் *ராம்பான்* (1948) என்ற மத திரைப்படமாகும். இதில் அவர் அரக்கப் பேரரசர் இராவணன் வேடத்தில் நடித்தார்.  

கே. ஆசிப்பின் *முகல்-இ-அசாம்* படத்தில் முக்கியக் கதாபாத்திரத்தில் நடிக்க இவர் தேர்வாகியிருந்தார். ஆனால் இவரது அகால மரணம் காரணமாக இவரை வைத்து எடுக்கப்பட்ட பத்து ரீல்களும் வெட்டப்பட்டு பிறகு படம் மீண்டும் எடுக்கப்பட்டது. இந்த படம் இறுதியில் 1960இல் வெளியிடப்பட்டது.  

## இறப்பு
மோகன், அதிகமாக குடித்துவிட்டு, சூதாட்டம் ஆடி பணமில்லாமல் துன்பப்பட்டு 2 ஏப்ரல் 1949 அன்று தனது 42 வயதில் மும்பையில் இறந்தார்.
# இராம சித்தனன்



**இராம கிருட்டிண சித்தனன்** (*Rama Krishna Sithanen*) மொரிசியசு நாட்டின் முன்னாள் நிதி அமைச்சராவார். 1954 ஆம் ஆண்டு ஏப்ரல் மாதம் 21 ஆம் தேதியன்று இவர் பிறந்தார். 1991 முதல் 1995 வரையிலான ஆண்டு காலத்தில் இவர் மொரிசியசு நாட்டின் துணை பிரதம மந்திரியாவும் இருந்துள்ளார். அப்போது சர் அனிரூத் யக்னௌத் மொரிசியசின் பிரதம மந்திரியாக இருந்தார். 2005 முதல் 2010 வரையிலான ஆண்டுக் காலத்தில் பிரதம மந்திரியாக இருந்த நவின் ராம்கூலம் அமைச்சரவையிலும் இவர் இருந்தார் .  

## பின்னணி மற்றும் கல்வி
முனைவர் சித்தனன் ஒரு நடுத்தரமான குடும்பப் பின்னணியைச் சேர்ந்தவர். வறுமை காரணமாக இவர் சிறு வயதிலேயே பள்ளியை விட்டு வெளியேற வேண்டிய கட்டாயம் ஏற்பட்டது. எனினும், பின்னாளில் தனது படிப்பைத் திரும்பத் தொடர்ந்து இலண்டன் பொருளியல் பள்ளியில் பொருளாதாரத்தில் இளநிலை மற்றும் முதுநிலை பட்டங்களைப் படித்து முதல் வகுப்பில் தேர்ச்சி பெற்றார். பின்னர் நிதி அமைச்சராக இவர் ஆணை பெற்றபோது தனது 51 வது வயதில் அரசியலில் முனைவர் பட்டம் பெற்றார். 'மொரிசியசுக்கான மாற்று தேர்தல் முறைகளின் தேர்வு முறை என்பது சித்தனனின் முனைவர் பட்ட ஆய்வறிக்கையாகும் ஆய்வறிக்கை புரூனல் பல்கலைக்கழகத்தில் சமர்ப்பிக்கப்பட்டது.  

## விருதுகள்
மொரியசு நாட்டின் குடியரசுத் தலைவரால் சித்தனன் கௌரவிக்கப்பட்டார் . உயர்ந்த நட்சத்திரத் தகுதி அளிக்கப்பட்டு மிக உயர்ந்த பதவிக்கும் உயர்த்தப்பட்டார். மதிப்பு மிக்க முன்னொட்டுலகளை பெயருக்கு முன்னால் சேர்த்துக் கொள்ளவும் அனுமதிக்கப்பட்டார்.
# பாசில் யோசப் மாத்யூசு

**பாசில் யோசப் மாத்யூசு** (*Basil Joseph Mathews*) (28 ஆகஸ்ட் 1879 - 29 மார்ச் 1951) ஓர் ஆங்கில வரலாற்றாசிரியரும், சுயசரிதை எழுத்தாளரும், கிறித்தவ ஒன்றிப்பு இயக்கத்தின் எழுத்தாளரும் ஆவார்.  

இவரது ஆரம்ப வாழ்க்கையில், ஒரு நூலகராகவும், ஒரு பத்திரிகையாளராகவும் இலண்டன் மறைபணி சங்கத்தின் ஆசிரியர் செயலாளராக இருந்தார். முதல் உலகப் போரின்போது இவர் தகவல் அமைச்சகத்தில் பணியாற்றினார்.  

## ஆரம்ப கால வாழ்க்கை
மேத்யூசு 1879 இல் ஆக்சுபோர்டில் பிறந்தார், காப்பீட்டு தரகரான ஏஞ்சலோ ஆல்பிரட் ஆன்கின்சு மேத்யூசு - எம்மா கோல்க்ரோவ் ஆகியோரின் மூத்த மகனாவார். சிறுவர்களுக்கான ஆக்சுபோர்டு உயர்நிலைப் பள்ளியை விட்டு வெளியேறிய பிறகு, இவர் போட்லியன் நூலகத்திலும், ஆக்சுபோர்டு நகர நூலகத்தில் பணியாற்றினார். பின்னர் ஆக்சுபோர்டின் மான்ஸ்பீல்ட் கல்லூரியின் முதல்வர் ஆண்ட்ரூ மார்ட்டின் பேர்பெயின் என்பவரின் செயலாளாக இருந்தார். பின்னர் இவர் பல்கலைக்கழகத்தில் மெட்ரிகுலேட் செய்து 1904 இல் நவீன வரலாற்றில் இளங்கலை பட்டம் பெற்றார்.  

## சொந்த வாழ்க்கை
1911 ஆம் ஆண்டில், மேத்யூசு தனது முதல் மனைவியுடன், ரெய்கேட், சர்ரேயில் வசித்து வந்தார். இவரது தந்தை 1928 ஆம் ஆண்டில் ஆக்சுபோர்டுக்கு அருகிலுள்ள போர்ஸ் ஹில்லில் இறந்தார். இவரது தாயார் தொண்ணூறு வயதில் 1948 இல் இறந்தார்.  

இவரது முதல் மனைவி 1939இல் இறந்தார். 1940இல், கென்சிங்டனில், இவர் இரண்டாவது முறையாக வின்ப்ரெட் கிரேஸ் வில்சன் என்பவரை மணந்தார். இவர்,1951 ஆம் ஆண்டில் ஆக்சுபோர்டின் வார்ன்போர்ட் மருத்துவமனையில் இறந்தார்.  

## மரியாதைகள்

- டாக்டர் டாக்டர், பிரித்தானிய கொலம்பியா பல்கலைக்கழகம்.
# அல் சபித்


**அல் சபித்** (*Al Sabith*) ஓர் இந்திய குழந்தை நடிகராவார். இவர் மலையாளத் திரைப்படங்களில் நடிகராகவும் தொலைக்காட்சித் தொகுப்பாளராகவும் இருக்கிறார். பிளவர்ஸ் தொலைக்காட்சியின் சிட்காம் நிறுவனத்தின் தயாரிப்பில் *உப்பும் முழக்கும்* என்ற படத்தில் 'கேசவ்' என்ற குழந்தை கதாபாத்திரமாக நடித்ததன் மூலம் மிகவும் பிரபலமானார்.  

## தொழில்
அல் சபித் முதன்முறையாக 2 வயதில் குழந்தையாக திரையில் தோன்றினார். இந்து பக்தி இசைத் தொகுப்பில் இவர் ஐயப்பன் வேடத்தில் நடித்தார். சில உண்மைநிலை நிகழ்ச்சி அரட்டை நிகழ்ச்சிகளின் ஒரு பகுதியாக இருந்த பிறகு, பிளவர்ஸ் தொலைக்காட்சியில் *உப்பும் முழக்கும்* என்ற நாடகத் தொடரில் 'கேசவ்' என்ற வேடத்தில் நடிக்க இவருக்கு வாய்ப்பு அளிக்கப்பட்டது.  

இவர், பல்வேறு தொலைக்காட்சி விருது நிகழ்ச்சிகளிலும், ஆசியநெட் பண்பலை வானொலி, கோல்ட் பண்பலை, ஆர்.கே திருமண மையம், பிளவர்ஸ் 94.7 பண்பலை, மேப்பிள் ட்யூன், பிளவர்ஸ் தொலைக்காட்சி போன்ற பல நிறுவனங்களுக்கான நிகழ்ச்சிகளிலும் தொலைக்காட்சி விளம்பரங்களிலும் தோன்றினார்.  

*உப்பும் முழக்க*த்தின் வெற்றிக்குப் பிறகு, இவருக்கு திரைப்படத் துறையிலிருந்து ஏராளமான வாய்ப்புகள் கிடைத்தன. 2018 ஆம் ஆண்டில், சத்யன் அந்திக்காடின் 'நான் பிரகாசன்' படத்தில் பகத் பாசில் சிறீனிவாசன் ஆகியோருடன் நடித்தார்.  

இவர் ஜெயராம், விஜய் சேதுபதி ஆகியோர் நடித்த *மார்கோனி மத்தாய்* என்ற படத்திலும் நடித்துள்ளார்.
# கேதார் பாண்டே


**கேதார் பாண்டே** (Kedar Pandey) (14 சூன் 1920 - 3 சூலை 1982) ஒரு இந்திய சுதந்திரப் போராட்ட வீரர் மற்றும் இந்திய தேசிய காங்கிரஸ் அரசியல்வாதி ஆவார். இவர் மார்ச் 1972 முதல் சூலை 2, 1973 வரை பீகார் முதல்வராகவும், 12 நவம்பர் 1980 முதல் 14 சனவரி 1982 வரை இந்திய அரசின் ஒரு பகுதயாக மத்திய அமைச்சரவையில் இரயில்வே அமைச்சராகவும் இருந்தார்.  

## தனிப்பட்ட வாழ்க்கை
அவரது தந்தையின் பெயர் மறைந்த பண்டிட் ராம்பால் பாண்டே. இவர் சூன் 14, 1920 இல் மேற்கு சம்பரன் மாவட்டத்தின் தௌலாஹா கிராமத்தில் பிறந்தார். அவரது ஆரம்ப பள்ளிப் படிப்பு விகாஸ் மிஸ்ராவுடன் பரோராஹா கிராமத்தில் நடந்தது. பின்னர், இந்திய சுதந்திர இயக்கத்தின் போது இருவரும் சிறையில் அடைக்கப்பட்டனர்.  

இவர் 1948 ஆம் ஆண்டு சூன் 6 ஆம் நாள் கமலா பாண்டேயை மணந்தார். டாக்டர் மனோஜ் பாண்டே உட்பட இரண்டு மகன்களுக்கும் இரண்டு மகள்களுக்கும் தந்தை ஆவார். இவர் அறிவியல் மற்றும் சட்டத் துறைகளில் முதுகலைப்பட்டங்களை பனாரஸ் இந்து பல்கலைக்கழகத்திலிருந்து பெற்றார். தொழில்ரீதியாக, இவர் ஒரு விவசாயியும் வழக்கறிஞரும் ஆவார். அவர் 1945 முதல் 1948 வரை மோதிஹாரி மற்றும் பெட்டியா மாவட்ட நீதிமன்றங்களில் பயிற்சி மேற்கொண்டார். இவர் 1949 ஆம் ஆண்டில் பாட்னா உயர் நீதிமன்றத்தில் வழக்கறிஞராக சேர்ந்தார்.  

## விடுதலைப் போராட்ட இயக்கம்
சுதந்திரத்திற்கு முன்பு, இவர் 1942 ஆம் ஆண்டில் சுதந்திர இயக்கத்தில் பங்கேற்றார். சுதந்திர இயக்கத்தின் போது பிந்தேஸ்வரி துபே, பகவத் ஜா ஆசாத், சந்திரசேகர் சிங், சத்யேந்திர நாராயண் சின்ஹா, அப்துல் கஃபூர் மற்றும் வருங்கால முதல்வர்கள் மற்றும் இந்திய தேசிய காங்கிரஸின் எதிர்கால தேசியத் தலைவர் சீதாராம் கேசரி ஆகியோருடன் பாண்டே பீகார் காங்கிரஸின் புகழ்பெற்ற இளம் துருக்கியர்களின் ஒரு பகுதியாக இருந்தார். அவர் 1946 முதல் 57 வரை தொழிற்சங்க இயக்கத்தில் பங்கேற்றார்.  

## அரசியல் வாழ்க்கை
1957 ஆம் ஆண்டில் நடைபெற்ற முதல் பொதுத் தேர்தலில், அவர் பீகார் பகஹா சட்டமன்றத் தொகுதியில் போட்டியிட்டு வெற்றி பெற்றார். அவர் 1957 முதல் 1962 வரை உள்துறை, காவல்துறை, நீர்ப்பாசனம் மற்றும் மின்சக்தி துணை அமைச்சராகப் பணியாற்றினார். 1967 முதல் 1977 வரை தொழில்துறை மற்றும் விவசாயம் போன்ற அமைச்சுப் பதவிகளை வகித்து நவுதன் தொகுதியில் அவர் மீண்டும் தேர்ந்தெடுக்கப்பட்டார். அவர் அப்துல் கஃபூர் அமைச்சரவையில் 27 செப்டம்பர் 1973 முதல் 11 ஏப்ரல் 1975 வரை பீகாரின் சுகாதார அமைச்சராக இருந்தார்.  

இவர் 11 மாதங்கள் சிறையில் இருந்தார். இந்திரா காந்தி கைது செய்யப்பட்டபோது 1977-79 இல் மூன்று முறை கைது செய்யப்பட்டார். அவசர நிலைக்குப் பிறகு, அவர் 1977 இல் பீகார் பிரதேச காங்கிரஸ் கமிட்டி தலைவராக நியமிக்கப்பட்டார். அவர் பீகார் இந்திய தேசிய தொழிற்சங்க காங்கிரஸின் துணைத் தலைவராக இருந்தார். இவர் மார்ச் 1972 முதல் ஜூலை 2, 1973 வரை பீகார் முதல்வராகவும் இருந்தார்.  

1980 ஆம் ஆண்டில் இந்திய தேசிய காங்கிரசு பெட்டியாவிடமிருந்து பாராளுமன்றத் தொகுதி வேட்பாளராகப் போட்டியிடும் வாய்ப்பைப் பெற்றார். இவர் நாடாளுமன்ற மக்களவை உறுப்பினரானார். இவர் 12 நவம்பர் 1980 முதல் 14 ஜனவரி 1982 வரை இரயில்வே மற்றும் கிராமப்புற மேம்பாட்டு அமைச்சராக இருந்தார்
# ஆண்மை தவறேல்


**ஆண்மை தவறேல்** (*Aanmai Thavarael*) என்பது 2011 ஆம் ஆண்டு வெளியான தமிழ் குற்ற பரபரப்பூட்டும் திரைப்படம் ஆகும். இதை குழந்தை வேலப்பன் எழுதி இயக்கினார். இந்தப் படத்தில், புதுமுகங்கள் துருவா, ஸ்ருதி, சம்பத் ராஜ், பஞ்சு சுப்பு ஆகியோர் முதன்மை வேடங்களில் நடித்தனர். இது மாந்தக் கடத்துகை பற்றிய படமாகும். இது 2011 சூன் 3 அன்று வெளியானது.  

## நடிப்பு

- துருவா வெற்றியாக
- சுருதி யமுனாவாக
- சம்பத் ராஜ் சார்லஸ் ஆண்டனியாக
- சுப்பு பஞ்சு அருணாச்சலம் மிஸ்டர் ஏ வாக
- ஜான் விஜய் 'ஆந்திரா' பிரசாதாக
- அன்னி கில் கேரளப் பெண்ணாக
- சுலில் குமார் பவனாக
- லட்சுமி ராமகிருஷ்ணன் மேரியாக
- தீபிகா காமையா
- கிரேன் மனோகர்
- மனோபாலா
- தரன்
- நந்தா சரவணன் காவலராக

## இசை
இப்படத்திற்கு மரியா மனோகர் இசையமைத்தார்.  

- "நோனா நோனா" - தேவ், கிருத்திகா
- "காதல் அடைமழை" - கிரிஷ், ரம்யா
- "வழியில் தொலைந்து" - பத்மலதா
- "சதா சதா" - கார்த்திகேயன், நவீன், வெங்கட் ரெங்கநாதன்

## வரவேற்பு
*பிஹைண்ட்வுட்ஸ்* எழுதிய விமர்சனத்தில் "முதலில், அத்தகைய தைரியமான விஷயத்தைக் கொண்டு வந்த குழுவுக்கு வாழ்த்துக்கள். படத்தின் கதை தரமானதாக படத்தை உயர்ந்த நிலையில் வைக்கிறது. இயக்குநருக்கு தெளிவான கவனம் உள்ளது. குற்றம் மற்றும் காவல்துறை செயல்படும் வழியைக் காட்டுவதில், அவர் பெரும்பாலான பகுதிகளில் வெற்றி பெறுகிறார் ". *நியூஸ் 18* எழுதியதில் "அறிமுக எழுத்தாளர்-இயக்குநர் குழந்தை வேலப்பன் தனது கதையை மையமாகக் கொண்டுள்ளார். மேலும் அவரது கதை விவரிப்பை சீரான வேகத்தில் நகர்த்துகிறார்". *நவ்ரன்னிங்* எழுதுகையில் "ஆண்மை தவறேல் ஒரு நீண்ட, மந்தமான படம், நீங்கள் திரையரங்கை விட்டு வெளியே வந்தவுடன் உங்களுக்கு எந்த தாக்கத்தையும் ஏற்படுத்தாது".
# ஜி. எஸ். பாலி


**குர்முக் சிங் பாலி** (*Gurmukh Singh Bali*) இந்தியாவின் இமாச்சலப் பிரதேசத்தின் நக்ரோட்டா பக்வானைச் சேர்ந்த முன்னாள் சட்டமன்ற உறுப்பினர் ஆவார். இவர் 1954 ஆம் ஆண்டு சூலை 27ஆம் நாள் காங்ராவில் பிறந்தார். இவர்இயந்திரப் பொறியியல் பட்டயப் படிப்பு படித்தவர் ஆவார். இவர் இமாச்சலப் பிரதேச அமைச்சரவையில் போக்குவரத்து, உணவு, குடிமைப் பொருட்கள் மற்றும் நுகர்வோர் விவகாரங்கள் மற்றும் தொழில்நுட்பக் கல்வி அமைச்சராக இருந்தார்.  

இவர் ஹிமாச்சல் நக்ரிக் சுதர் சபாவின் நிறுவனர் மற்றும் தலைவர் ஆவார். அவர் ஹிமாச்சல் சமூக அமைப்பு கூட்டமைப்பின் துணைத் தலைவராகவும் பின்னர் தலைவராகவும் இருந்தார். இவர் 1990 முதல் 1997 வரை இந்திய தேசிய காங்கிரஸ் விசார் மஞ்சின் செய்தித் தொடர்பாளராகவும், 1995 முதல் 1998 வரை காங்கிரஸ் சேவா தளத்தின் தலைவராகவும், 1993 முதல் 1998 வரை இமாச்சல பிரதேச காங்கிரஸ் கமிட்டியின் இணைச் செயலாளராகவும் இருந்தார்.  

இவர் 1998 ஆம் ஆண்டில் இமாச்சலப் பிரதேச சட்டப்பேரவைக்குத் தேர்ந்தெடுக்கப்பட்டார். பின்னர் 2003, 2007 மற்றும் 2012 ஆம் ஆண்டுகளில் நடைபெற்ற தேர்தல்களில் மீண்டும், மீண்டும் தேர்ந்தெடுக்கப்பட்டார். இவர் 2003 ஆம் ஆண்டு மார்ச் 6 ஆம் நாள் போக்குவரத்து அமைச்சராக நியமிக்கப்பட்டார். இவர் 2017 சட்டமன்றத் தேர்தலில் பாரதிய ஜனதா கட்சி சார்பில் போட்டியிட்ட அருண்குமார் என்பவரிடம் தோற்றார்.
# எங்க காட்டுல மழை


**எங்க காட்டுல மழை** (*Enga Kattula Mazhai*) என்பது 2018 ஆம் ஆண்டு வெளியான இந்திய தமிழ் காதல் நகைச்சுவைத் திரைப்படம் ஆகும். ஸ்ரீ பாலாஜி இயக்கிய இப்படத்தில் மிதுன் மகேஸ்வரன், சுருதி ராமகிருஷ்ணன் ஆகியோர் முக்கிய வேடங்களில் நடித்துள்ளனர்.  

## நடிப்பு

- மிதுன் மகேஸ்வரன் முருகனாக
- மகேஸ்வரியாக ஸ்ருதி ராமகிருஷ்ணன்
- அருள்தாஸ் அக்னி ஈஸ்வரனாக
- அப்புக்குட்டி குபேரனாக
- சாம்ஸ்
- ஜாங்கிரி மதுமிதா செவிலியராக

## தயாரிப்பு
இந்த படத்தை *குள்ளநரி கூட்டம்* புகழ் ஸ்ரீ பாலாஜி இயக்கியுள்ளார். குள்ளநரி கூட்டம் படத்தில் நடித்த அப்புக்குட்டி இந்த படத்திலும் நடித்துள்ளார். ராம நாராயணன் தயாரித்த இந்தப் படத்தில் கோல்டன் ரெட்ரீவர் முக்கியக் கதாபாத்திரத்தில் நடித்துள்ளார். நாராயணனின் முந்தைய படமான *மெர்சல்* (2017) படத்தின் வெளியீடு தாமதமானது.  

## இசை
இப்படத்திற்கு ஸ்ரீவிஜய் இசையமைத்துள்ளார்.  

- "அடடா காதல்" - கார்த்திக்
- "அவ ஒரு லூசு" - கானா பாலா
- "ஓர் முத்தம்" - ஹரிசரண், சுகன்யா
- "எங்க காட்டுல மழை" - சுசித் சுரேசன், பீர் முகமது
- "கொக்கு பிட்ச்வா" - ரஞ்சித்

## வெளியீடு
இந்தப் படம் 2018 ஆகத்து 8 அன்று மற்ற எட்டு தமிழ் படங்களுடன் வெளியானது  

*டைம்ஸ் ஆஃப் இந்தியா* இந்த படத்திற்கு ஐந்து நட்சத்திரங்களில் ஒன்று என்ற மதிப்பீட்டை வழங்கியது மேலும் "ஒரு பொதுவான நகைச்சுவை பரபரப்பூட்டும் படமான, *எங்க காட்டுல மழை தேய்வழக்குகளால்* நிரம்பியுள்ளது. மிகவும் யூகிக்கக்கூடிய கதையாக உள்ளது" என்று எழுதினார். *சினிமா எக்ஸ்பிரஸ்* படத்திற்கு அதே மதிப்பீட்டை அளித்தது. மேலும் இப்படமானது *"தேடினேன் வந்தது* படத்தின் கதையின் மோசமான தழுவல் ஆகும். இது சிரிப்பை வரவழைக்கவில்லை" என்று குறிப்பிட்டது.
# தேசிய மலேரியா ஆராய்ச்சி நிறுவனம்

**தேசிய மலேரியா ஆராய்ச்சி நிறுவனம்** (*National Institute of Malaria Research*) என்பது 1977ல் நிறுவப்பட்ட இந்திய அரசின் சுகாதார ஆராய்ச்சி, மற்றும் குடும்ப நல அமைச்சின் கீழ் புது தில்லியில் உள்ள இந்திய மருத்துவ ஆராய்ச்சி சபையின் ஆராய்ச்சி நிறுவனங்களில் ஒன்றாகும். இது நவம்பர் 2005இல் தேசிய மலேரியா ஆராய்ச்சி நிறுவனம் என மறுபெயரிடப்பட்டது.  

இந்த நிறுவனத்தின் அடிப்படை, பயன்பாட்டு மற்றும் செயல்பாடு கள ஆராய்ச்சி மூலம் மலேரியா பிரச்சனைகளுக்குக் குறுகிய கால மற்றும் நீண்ட காலத் தீர்வுகளை கண்டறிவதே. பயிற்சி/பட்டறைகள் மற்றும் தொழில்நுட்ப பரிமாற்றம் மூலம் மனிதவள வள மேம்பாட்டில் இந்த நிறுவனம் முக்கியப் பங்கு வகிக்கிறது. பல ஆண்டுகளாக இங்கு மேற்கொள்ளப்படும் ஆய்வுகளாக, கொசுக்களின் பரவல் குறித்த கணக்கெடுப்பு, மலேரியா மலேரியா கடத்திகள் மற்றும் ஒட்டுண்ணிகளுக்கான மரபணு மற்றும் மூலக்கூறு குறிப்பான்கள் குறித்த ஆய்வு, உயிரணு வகைப்பாட்டியல், அடையாளம் காணப்பட்ட சிற்றினங்களுக்கிடையேயான உயிரினங்களிடையே உயிரியல் வேறுபாடுகளை ஆராய்தல், மூலக்கூறு அடையாள நுட்பங்களின் வளர்ச்சி, இடம் மற்றும் நேரம் மூலம் பூச்சிக்கொல்லி எதிர்ப்பைக் கண்காணித்தல், செயல் திட்டங்களைத் தயாரித்தல் போன்றவையாகும். இதில் மதிப்புமிக்க தகவல்களை இந்நிறுவனம் ஆய்ந்துள்ளது. புதிய பூச்சிக்கொல்லிகள், இளம் உயிரிகளைத் தாக்கக்கூடிய நச்சுக்கொல்லிகள், பூச்சிக்கொல்லி கலந்த படுக்கை வலைகள், மருந்துகள் மற்றும் ஒட்டுண்ணி கண்டறியும் கருவிகள் ஆகியவற்றின் கள மதிப்பீடு மலேரியா கட்டுப்பாட்டில் புதிய மதிப்பீட்டினை வழங்கியுள்ளது. இவற்றில் பல தேசிய மலேரியா கட்டுப்பாட்டுத் திட்டத்தில் இடம் பெற்றுள்ளன.  

தேசிய மலேரியா ஆராய்ச்சி நிறுவனம் தில்லியில் நன்கு மேம்பட்ட ஆய்வகங்களின் வலையமைப்பைக் கொண்டுள்ளது. மலேரியாவின் அனைத்து அம்சங்களையும் ஆராய்ச்சி செய்ய, மலேரியா அதிகம் உள்ளப் பகுதிகளில் 10 கள ஆய்வகங்களைக் கொண்டுள்ளது. இது புதிய தொழில்நுட்பங்களுக்கான சோதனை தளமாகவும், தொழில்நுட்பங்களைப் பரிமாறவும் உதவுகிறது.
# இந்து கோஸ்வாமி


**இந்து பால கோஸ்வாமி** (*Indu Bala Goswami*) ஒரு இந்திய அரசியல்வாதியும் இமாச்சலப் பிரதேசத்தின் பாரதிய ஜனதா கட்சியின் மாநிலத் தலைவரும் ஆவார். இவர் இந்தியப் பாராளுமன்றத்தின் மேலவையான மாநிலங்களவைககு இமாசலப் பிரதேச பாரதிய ஜனதா கட்சிக் குழுவின் உறுப்பினராக இருந்தார். அவர் இமாச்சலப் பிரதேசத்தின் மாநில சமூக நல வாரியம் இமாச்சலப் பிரதேசத்தின் மாநில மகளிர் ஆணையம் ஆகியவற்றின் தலைவராக இருந்தார்.  

## அரசியல் வாழ்க்கை
இந்து கோஸ்வாமி 1988 ஆம் ஆண்டில் பாஜகவில் சேர்ந்தார், அவர் நீண்ட காலமாக கட்சிப் பணியாளராக பணியாற்றி வந்தார். 80 களின் பிற்பகுதியில் பாரதிய ஜனதா யுவ மோர்ச்சாவின் துணைத் தலைவராக பிரதமர் நரேந்திர மோடியுடன் பணியாற்றினார்.  

2017 ஆம் ஆண்டு இமாசலப் பிரதேச சட்டப் பேரவைத் தேர்தலில் பாலம்பூர் சட்டப்பேரவைத் தொகுதியில் காங்கிரஸ் வேட்பாளர் ஆஷிஷ் பூடைலை எதிர்த்துப் போட்டியிட்டு தோல்வியுற்றார். இமாச்சல பிரதேசத்தில் பாரதிய ஜனதா கட்சி சார்பில் தேர்தலில் போட்டியிட்ட முதல் பெண் வேட்பாளர் இவரேயாவார்.  

2020 ஆம் ஆண்டில் அவர் பாரதிய ஜனதா கட்சியளித்த வாய்ப்பில் இமாச்சலப் பிரதேசத்தின் சார்பில் மாநிலங்களவைக்கு போட்டியின்றித் தேர்ந்தெடுக்கப்பட்டார்.
# சிம்ரஞ்சித் சிங்


**சிம்ரஞ்சித் சிங்** (*Simranjeet Singh*) இந்தியாவைச் சேர்ந்த ஒரு வளைகோல் பந்தாட்ட விளையாட்டு வீரராவார். 1996 ஆம் ஆண்டு திசம்பர் மாதம் 27 ஆம் தேதியன்று இவர் பிறந்தார். இந்திய ஆண்கள் வளைகோல் பந்தாட்ட அணியில் நடுக்கள வீரராக சிம்ரஞ்சித் சிங் விளையாடி வருகிறார். 2020 டோக்கியோ கோடைக்கால ஒலிம்பிக் போட்டிகளில் பங்கேற்கும் இந்திய அணியில் இடம்பெற்றுள்ளார்.  

2016 ஆம் ஆண்டு நடைபெற்ற இளையோர் உலகக் கோப்பை வளைகோல் பந்தாட்டப் போட்டியில் வெற்றி பெற்ற இந்திய அணியில் இவரும் ஓர் உறுப்பினராக இருந்தார். 2018 ஆம் ஆண்டு முதல் இந்திய மூத்தோர் அணியில் இடம்பெற்று விளையாடி வருகிறார். இதே ஆண்டு நடைபெற்ற வெற்றியாளர் கோப்பைப் போட்டியில் வெள்ளிப்பதக்கம் வென்ற இந்திய அணியில் சிம்ரஞ்சித் சிங் ஓர் உறுப்பினராக இருந்தார்.  

சலந்தர் நகரத்தில் அமைந்துள்ள சுர்சித் வளைகோல் பந்தாட்டப் பயிற்சிப் பள்ளியில் சிம்ரஞ்சித் சிங் பயிற்சி பெற்றார். இவருடைய உறவினர் குர்சந்து சிங்கும் ஒரு பன்னாட்டு வளைகோல் பந்தாட்ட வீரராவார்.
# மகேந்தர் சிங்


**மகேந்தர் சிங்** (*Mahender Singh*) (பிறப்பு 22 பிப்ரவரி 1950) ஓர் இந்திய அரசியல்வாதி ஆவார். இவர் பாரதீய ஜனதா கட்சியின் உறுப்பினராக இருந்தார். சிங், மண்டி மாவட்டத்தில் உள்ள தரம்பூர் தொகுதியில் இருந்து இமாச்சலப் பிரதேச சட்டமன்ற உறுப்பினராக உள்ளார். இவர் நீர்ப்பாசனம் மற்றும் பொது சுகாதாரம், தோட்டக்கலை மற்றும் சைனிக் நலம் போன்ற துறைகளைத் தனது பொறுப்பில் வைத்திருக்கிறார்.  

## ஆரம்ப கால வாழ்க்கை
இவர் மறைந்த ஸ்ரீ பாலி ராமின் மகன். அவர் சஞ்சியாரில் (ரிச்லி) பிறந்தார். இவர் மெரட் பல்கலைக்கழகத்தில் பயின்றார். இவர் பர்மிளா தேவியை மணந்தார். இந்த தம்பதிக்கு ஒரு மகன் மற்றும் இரண்டு மகள்கள் உள்ளனர்.  

ஆரம்பத்தில், இவர் கோவில்களைக் கட்டுவதில் ஈடுபாடுடையவராகவும், ஏழைகளுக்கு திருமணம் செய்ய உதவுபராகவும் இருந்தார். 1969 ஆம் ஆண்டு சனவரி 15 ஆம் நாள் டோக்ரா படைப்பிரிவில் சேர்ந்தார். இவர் 1971 ஆம் ஆண்டில் நடந்த இந்திய-பாக்கிஸ்தான் போரில் பங்கேற்றார். 1973-ஆம் ஆண்டில் படைப்பிரிவிலிருந்து வெளியேறினார்.  

## தொழில்
இவர் 1990 ஆம் ஆண்டு பிப்ரவரியில் மாநில சட்டமன்றத்திற்கு சுயேட்சையாக தேர்ந்தெடுக்கப்பட்டார். 1993 ஆம் ஆண்டில் இந்திய தேசிய காங்கிரசின் சார்பிலும், 1998 ஆம் ஆண்டில் எச் வி சி சார்பிலும், 2003 ஆம் ஆண்டில் லோக் தந்திரிக் மோர்ச்சா சார்பிலும், 2007 ஆம் ஆண்டில் பாரதிய ஜனதா கட்சி சார்பிலும் போட்டியிட்டு மீண்டும் தேர்ந்தெடுக்கப்பட்டார்.  

இவர் 1997 முதல் 2002 வரை எச்விசியின் துணைத் தலைவராக பணியாற்றினார்; 2003 முதல் 2004 வரை லோக் தந்திரிக் மோர்ச்சாவின் தலைவராக இருந்தார்; 1998 முதல் 2000 வரை ஊரக வளர்ச்சி, பஞ்சாயத்து ராஜ், பொதுப்பணித்துறை, மற்றும் கலால் & வரித்துறை அமைச்சராகவும், மதிப்பீட்டுக் குழு தலைவராகவும் மற்றும் பல்வேறு அவைக் குழுக்களின் உறுப்பினராகவும் பணிபுரிந்துள்ளார். இவர் 9 சூலை 2009 முதல் டிசம்பர் 2012 வரை போக்குவரத்துத் துறை அமைச்சராக பணியாற்றினார். அவர் 2012 ஆம் ஆண்டில் ஆறாவது முறையாக மாநில சட்டமன்றத்திற்கு தேர்ந்தெடுக்கப்பட்டார். டிசம்பர் 2017 இல் மீண்டும் தேர்ந்தெடுக்கப்பட்டார்.
# சுத்கஜன் தோர்



**சுத்கஜன் தோர்** (**Sutkagan Dor** (or **Sutkagen Dor**) தற்கால பாகிஸ்தானின் மேற்குப் பகுதியில், ஈரானின் எல்லைப்புறத்தில், பலூசிஸ்தான் மாகாணத்தின் மக்ரான் பிரதேசத்தில் அமைந்த சிந்துவெளி நாகரிகத்தின் தூரமேற்கு எல்லைப்பகுதியாகும்.  

சிந்துவெளி தொல்லியல் களமான சுத்கஜன் தோர் தொல்லியல் களம் கராச்சி நகரத்திற்கு மேற்கே 480 கிலோ மீட்டர் தொலைவிலும், அரபுக் கடற்கரையில் உள்ள குவாடர் துறைமுக நகரத்திற்கு அருகே மக்ரான் கடற்கரை பிரதேசத்தில், தஸ்த் ஆற்றின் கரையில், ஈரான் நாட்டின் எல்லைக்கு அருகே உள்ளது.  
## அகழாய்வுகள்
1875-ஆம் ஆண்டில் சுத்கஜன் தோர் தொல்லியல் களத்தில் மேஜர் எட்வர்டு மோக்லெர் என்பவரால் சிறிய அகழ்வாய்வுப் பணிகள் மேற்கொள்ளப்பட்டது. 1960-ஆம் ஆண்டில் ஜார்ஜ் எப். டேல்ஸ் என்பவரால் மக்ரான் கடற்கரைப் பிர்தேச மேற்கொள்ளப்பட்ட நில அளவையின் போது, சுத்கஜன் தோர் தொல்லியல் களத்தில் விரிவான அகழாய்வுப் பணிகள் மேற்கொள்ளப்பட்டது.  

## இதனையும் காண்க
- சிந்துவெளி நாகரிகத்தின் தொல்லியல் களங்கள்
# முகேசு குமார்

**நந்தநூரி முகேசு குமார்** (*Nandanoori Mukesh Kumar*) இந்தியாவைச் சேர்ந்த ஒரு வளைகோல் பந்தாட்ட விளையாட்டு வீரராவார். 1970 ஆம் ஆண்டு ஏப்ரல் மாதம் 16 ஆம் தேதியன்று ஆந்திரப்பிரதேச மாநிலம் ஐதராபாத்து நகரில் இவர் பிறந்தார்.  
இந்திய ஆண்கள் வளைகோல் பந்தாட்ட அணியில் முகேசு குமார் விளையாடியுள்ளார்.  

1992 ஆம் ஆண்டு தொடக்கத்தில் முகேசு இந்திய வளைகோல் பந்தாட்ட அணியில் இடம்பெற்றார். முரளி என்ற சுருக்கப் பெயரால் இவர் அழைக்கப்பட்டார். எசுப்பானியாவிலுள்ள பார்சிலோனாவில் 1992 ஆம் ஆண்டு தொடங்கி அடுத்தடுத்த மூன்று கோடைக்கால ஒலிம்பிக் அணிகளில் இந்தியாவுக்காக விளையாட முகேசு தேர்ந்தெடுக்கப்பட்டார். பார்சிலோனாவில் இந்திய அணி ஏழாவது இடத்தைப் பிடித்தது. இப்போட்டியில் முகேசு 4 கோல்கள் அடித்தார். 1996 ஆம் ஆண்டு அட்லாண்டா ஒலிம்பிக் போட்டிகளிலும், 2000 ஆம் ஆண்டு சிட்னி ஒலிம்பிக்கிலும் இவர் இரண்டிரண்டு கோல்கள் அடித்தார். 307 பன்னாட்டுப் போட்டிகளில் இந்தியாவுக்காக விளையாடிய முகேசு மொத்தமாக 80 கோல்கள் அடித்துள்ளார்.  

## விருதுகள்
இந்திய அரசாங்கம் முகேசுகுமாருக்கு 1995 ஆம் ஆண்டில் அருச்சுனா விருதையும், 2003 ஆம் ஆண்டு பத்மசிறீ விருதையும் வழங்கி சிறப்பித்துள்ளது.  

## தனிப்பட்ட வாழ்க்கை
முகேசு குமார் வளைகோல் பந்தாட்ட வீராங்கனையான நித்தி குல்லரை மணந்து கொண்டார். இவர்களுக்கு என்.யாசாசுவினி மற்றும் அசுதோசு குமார் என்ற 2 குழந்தைகள் உள்ளனர்.
# சக்சஸ்


**சக்சஸ்** என்பது சுரேஷ் பிரசன்னா எழுதி இயக்கிய 2003 ஆம் ஆண்டு வெளியான இந்தியத் தமிழ் நாடகத் திரைப்படமாகும். இந்த படத்தில் நடிகர் சிவாஜி கணேசனின் பேரன் புதுமுகம் துஷ்யந்த் முக்கியக் கதாபாத்திரத்தில் நடித்தார். சோனியா அகர்வால் மற்றும் நந்தனா துணை வேடங்களில் நடித்தனர். படம் 2003 செப்டம்பரில் விமர்சகர்களிடமிருந்து சராசரி விமர்சனங்களைப் பெற்று வெளியானது.  

## நடிப்பு
- துஷ்யந்த் கணேசாக
- சோனியா அகர்வால் சுவேதாவாக
- நந்தனா மகாவாக
- ரோஜா ராதிகாவாக
- கருணாஸ் கணேசின் நண்பனாக
- ஊர்வசி கிச்சாவின் மனைவியாக
- ஒய். ஜி. மகேந்திரன் கிச்சா & மகாவின் தந்தையாக
- ரியாஸ் கான் கிச்சாவாக
- அபிநய்
- நந்திதா ஜெனிபர் *போதை கொஞ்சும் போதே பாடலில்* குத்தாட்டப் பாடலில்
- மகாநதி சங்கர் உள்ளூர் ரவுடியாக

## தயாரிப்பு
தயாரிப்பாளர் இசக்கி சுந்தர் சிவாஜி புரொடக்சன்சு அலுவலகத்தில் இராம்குமார் கணேசனின் மகனும், சிவாஜி கணேசனின் பேரனான துஷ்யந்தைப் பார்த்து, அவருக்கு அறிமுக வாய்ப்பை வழங்கினார். ஆரம்பத்தில் இந்த வாய்ப்பை நிராகரித்த, அவர் இறுதியில் அவரது சித்தப்பா பிரபு, உறவினர் விக்ரம் பிரபு ஆகியோருடன் கலந்தாலோசித்த பிறகு ஒப்புக்கொண்டார். படத்தின் தயாரிப்பின் போது துஷ்யந்த் ஜூனியர் சிவாஜியாகவும் பாராட்டப்பட்டார். *பராசக்தி* (1952) திரைப்படத்தில் சிவாஜியின் முதல் திரை உரையாடலான *சக்சஸ்* என்று இப்படத்திற்கு பெயரிடப்பட்டது.  

## வெளியீடு
படம் கலவையான விமர்சனங்களைப் பெற்றது "திரைப்படம் ஒரு திருப்பத்துடன் நம்மை ஆச்சரியப்படுத்துகிறது. இது நிச்சயமாக உற்சாகப்படுத்துவதாகவும், ஆர்வத்தைத் தருவதாகவும் உள்ளது. இதற்குப் பிறகு முதல் பாதியைத் திரும்பிப் பார்க்கும்போது, திரைப்படத்தில் உண்மையில் நல்ல கதா பாத்திரங்களை அமைப்பதில் மிகுந்த புத்திசாலித்தனமாக இருந்ததை உணரமுடிகிறது. ஆனால் சற்று வித்தியாசமான முறையிலான திருப்பம் வியக்க வைக்கிறது. " மற்றொரு விமர்சகர் "சக்சஸ் படமானது ஜூனியர் கணேசன் வெற்றிபெற சரியான படம் அல்ல" என்று குறிப்பிட்டார்.  

## இசை
வாலி, கபிலன், சினேகன், விவேகா ஆகியோரால் பாடல் வரிகள் எழுதப்பட, தேவா இசையமைத்தார்.  
| 1 | ஹே உன் வயசென்ன | கார்த்திக், மாதங்கி | விவேகா | 05:01 |
| --- | --- | --- | --- | --- |
| 2 | ஒத்து கொஞ்சம் ஒத்து | உதித் நாராயண் | வாலி | 05:16 |
| 3 | கோடி முப்பது | திப்பு, கோவை கமலா | 05:09 |  |
| 4 | மராத்தி குட்டி | கே.கே., மகாலட்சுமி ஐயர் | சிநேகன் | 04:32 |
| 5 | கண்ணா உன் | அனுராதா ஸ்ரீராம், பி. உன்னிகிருஷ்ணன் | கபிலன் | 05:27 |
# சிங்கார சென்னை


**சிங்கார சென்னை** (*Singara Chennai*) என்பது 9 சூலை 2004 அன்று வெளியிடப்பட்ட ஒரு இந்தியத் தமிழ் திரைப்படம்.  

## நடிப்பு

- கலாபவன் மணி குமாராக
- ரதி புவனாவாக
- அபிநய் சூர்யாவாக
- விஜயன் புவனாவின் தந்தையாக
- முத்துக்காளை
- கனல் கண்ணன்

## தயாரிப்பு
இந்த படத்தில் முதன்முதலில் 2003 சூலையில் பிரசன்னா முக்கியக் கதாபாத்திரத்தில் நடிப்பதாக அறிவிக்கப்பட்டது. ஆனால் இறுதியில் நடிகர்களில் மாற்றம் ஏற்பட்டது. நடிகர்கள் மாற்றம் இருந்தபோதும், கலாபவன் மணி, ரதி ஆகிய நடிகர்கள் படத்தில் இடம்பெற்றனர்.  

## இசை
இப்படத்திற்கு கார்த்திக் ராஜா இசையமைத்தார்.  

- "அப்பரம் என்ன" - விஜய் யேசுதாஸ், சுபிக்ஷா
- "கண்ணடி மாளிகையே" - ஜெயராம், சுபிக்ஷா
- "காபூல் தேசத்து" - கார்த்திக், ஹரிணி
- "சென்னாகுன்னி" - ஹரிஷ் ராகவேந்திரா
- "வந்தாரை வாழ" - திப்பு, இளையராஜா

## வரவேற்பு
*BBThots* எழுதிய விமர்சனத்தில் "மிகச் சிறந்த இயக்குனரின் கைகளில், ஒரு சுவாரஸ்யமான படமாக உருவாக்கப்பட்டிருக்கக் கூடிய ஒரு கதைக் கருவாக உள்ளது. ஆனால் திரைப்படம் மோசமான திரைக்கதையால் குறைமதிப்பிற்கு ஆளாகிஉள்ளது. சில அறியப்படாத காரணங்களுக்காக, கதையை விட நகைச்சுவைப் பாதையை நம்பியிருப்பதாகத் தெரிகிறது. "
# சென் தா



**சென் தா (Chen Da)** சீன நாட்டைச் சேர்ந்த ஓர் அணு இயற்பியலாளராவார். 1937 ஆம் ஆண்டு மார்ச்சு மாதம் 22 ஆம் தேதியன்று சென் தா பிறந்தார். சீன அறிவியல் கல்விக் கழகத்தில் கல்வியாளராகப் பணிபுரிந்தார்.  

## வாழ்க்கைக்குறிப்பு
சென் சிங்குவா பல்கலைக்கழகத்தில் 1963 ஆம் ஆன்டு பொறியியல் இயற்பியலில் பட்டம் பெற்றார். சீன அணுசக்தி திட்டத்திற்கான வடமேற்கு அணு தொழில்நுட்ப நிறுவனத்தில் இவருக்கு வேலை கிடைத்தது. அணுகுண்டு சோதனை மற்றும் ஐதரசன் வெடிகுண்டு சோதனை ஆகிய திட்டங்களில் சென் பங்கேற்றார். சென் சீனாவின் முதல் இராணுவ நிலை யுரேனியம் ஐதரசன் சிர்கோனியம் துடிப்பு அணு உலையை உருவாக்கினார். 1993 ஆம் ஆண்டில் சென்னின் பங்களிப்புக்காக மக்கள் விடுதலை இராணுவத்தால் இவருக்கு தரைப்படை உயர் அலுவலர் பதவி வழங்கப்பட்டது. சீன அறிவியல் கல்விக் கழகத்தின் கல்வியாளராகத் தேர்ந்தெடுக்கப்பட்ட சென் 2001 ஆம் ஆண்டு பணியிலிருந்து ஓய்வு பெற்றார். நாஞ்சிங்கு வானூர்தியியகல் மற்றும் விண்வெளிப் பயணவியல் பல்கலைக்கழகத்தின் அழைப்பை ஏற்றுக்கொண்டு அங்கு ஒரு பேராசிரியராக பணிபுரிந்தார். சென்னின் ஆராய்ச்சி பகுதி அணு தொழில்நுட்ப பயன்பாட்டு திட்டத்திற்கு திரும்பியது.  

சென் 2016 ஆம் ஆண்டு சூலை 22 அன்று 79 வயதில் நாஞ்சிங்கில் இறந்தார்.
# லுட்சியா


***லுட்சியா*** (*Lutzia*) கொசுக்களின் ஒரு பேரினம் ஆகும். இதனை 1903ஆம் ஆண்டில் ஃபிரடெரிக் வின்சென்ட் தியோபால்ட் என்பவர் முதன்முதலில் விவரித்தார். இது இளம் உயிரிகளின் வளர் நிலைகளில் பிற இளம் உயிரிகளை இரைகெளவல் நடத்தையை வெளிப்படுத்தும் இனங்களாகும். இதில் மாதிரி வகை சிற்றினம் *லுட்சியா பிகோடி* ஆகும்.  

## உயிரியல்
இந்த பேரினத்தில் இரண்டு சிற்றினங்கள் நியோட்ரோபிகல் பகுதியிலும், ஆசியா மற்றும் ஆத்திரேலியாவில் நான்கு சிற்றினங்களும், ஆப்ரோட்ரோபிகல் பகுதியில் ஒன்றும் சப்பானின் ஒகசவர தீவுகளில் ஒன்றும் காணப்படுகிறது.  

*லுட்சியாவில்* மேற்கொள்ளப்பட்ட கொன்றுண்ணி ஆய்வுகளில் இதன் இளம் உயிரிகள் நாள் ஒன்றுக்கு 18-19 வரை பிற கொசு இளம் உயிரிகளைக் கொல்லுவதாகக் கண்டறியப்பட்டது. குறிப்பாக *லுட்சியா* இளம் உயிரி *ஏடிசு எசிப்டி* இளம் உயிரிகளை *அனாபிலிசு ஸ்டிபன்சி* மற்றும் *குயூலெக்சு குயுன்குபேசியடசு* இளம் உயிரிகளைவிடக் கொல்லுவதாக அறியப்படுகிறது. எனவே குறைந்த அளவில் நீர் உள்ள நீர்நிலைகளில் *லுட்சியா* பிற கொசுக்களைக் கட்டுப்படுத்துவதில் வல்லவை என்றும், லுட்சியாவினை உயிர்கட்டுப்பாட்டுக் காரணியாகப் பயன்படுத்தப் பரிந்துரைக்கப்பட்டது.  

## துணை மற்றும் இனங்கள்
துணைப்பேரினம் மற்றும் சிற்றினங்களாக வால்டர் ரீட் உயிரியவகைப்பாடு கீழே கொடுக்கப்பட்டுள்ளது  

- துணைப்பேரினம் *இன்சுலாலூட்சியா* <small>தனகா</small> லு*ட்சியா ஷினோனாகாய்* (<small>தனகா, மிசுசாவா மற்றும் சாக்ஸ்டாட்</small>)
- துணைப்பேரினம் *லுட்சியா* <small>தியோபால்ட்</small>
  - *லுட்சியா* *அல்லோசிடிக்மா* <small>ஹோவர்ட், டயர் மற்றும் நாப்</small>
  - *லுட்சியா பிகோடி* (<small>பெல்லார்டி</small>) (வேறுபெயர்: *எல் பிரேசிலியே* <small>டயர்</small>, மற்றும் *லு. பேட்டர்சோனொ* <small>சனான்</small> <small>மற்றும்</small> <small>டெல் போன்டே</small>)
- துணைப்பேரினம் *மெட்டலுட்சியா* தனகா
  - *லுட்சியா* *அக்ரானென்சிசு* <small>சிங் மற்றும் பிரகாசு</small>
  - *லுட்சியா* *சிங்மெயென்சிசு* <small>சோம்பூன் மற்றும் ஹர்பாக்</small>, 2019
  - *லுட்சியா* *பசுகானா* (<small>வீடெமன்</small>)(வேறுபெயர். *லு. கான்லர்* <small>ரோபினோ-டெசுவோயிடி</small>, *லு. லுரிடசு* <small>டோல்ஷால்</small> மற்றும் *லு. செட்டூலோசசு* <small>டோல்ஷால்</small>)
  - *லுட்சியா* *ஹாலிஃபாக்சி* (<small>தியோபால்ட்</small>) (வேறுபெயர்: *லு. ஆரியோபங்க்டிசு* <small>லட்லோ</small>, *லு. மல்டிமகுலோசசு* <small>லெய்செஸ்டர்</small> மற்றும் *லு. ராப்டார்* <small>எட்வர்ட்சு</small>)
  - *லுட்சியா* *டைகிரிப்சு* (<small>டி கிராண்ட்பிரே & டி சார்மோய்</small>) (வேறுபெயர். *லு. பிமாகுலாடா* தியோபால்ட், *லு. ஃபுசுகா* <small>தியோபால்ட்</small>, *லு. மாக்குலிக்ரூசு* <small>தியோபால்ட்</small>*, எல். மொம்பாசென்சிசு* <small>தியோபால்ட்</small> மற்றும் *லு. சியராலியோனிசு* <small>தியோபால்ட்</small>)
  - *லுட்சியா* *வோரக்சு* <small>எட்வர்ட்சு</small>
# மசுகாயிடே


**மசுகாயிடே** (*Muscoidea*) என்பது பெருங்குடும்பம் நிலையில் உள்ள கேலிப்டிரேடே ஈக்களின் துணைப்பிரிவு ஆகும். ஏறக்குறைய 7000 விவரிக்கப்பட்ட உயிரினங்களைக் கொண்ட மசுகோயிடே, உண்மையான ஈக்களான டிப்திராவில் அறியப்பட்ட உயிரினங்கள் பன்முகத்தன்மையில் கிட்டத்தட்ட 5% ஆகும். இவை சாறுண்ணி, மலமுண்ணல், அல்லது தோட்டி விலங்குகளாக உள்ளன. இளம் உயிரிகள் ஒட்டுண்ணியாகவோ அல்லது தாவர உண்ணியாகவோ உள்ளன. 2008ஆம் ஆண்டு செப்டம்பரில், பெருங்குடும்பத்தில் மேற்கொள்ளப்பட்ட நியூக்ளிக் மற்றும் இழைமணி டிஎன்ஏ ஆய்வில் மசுகாயிடே பாராபைலெடிக் தோற்றமுடையது என அறியப்பட்டது.
# தேசிய பெருங்குடல் புற்றுநோய் விழிப்புணர்வு மாதம்



**தேசிய பெருங்குடல் புற்றுநோய் விழிப்புணர்வு மாதம்** (*National Colon Cancer Awareness Month*) அமெரிக்காவில் பெருங்குடல் புற்றுநோய் பற்றிய விழிப்புணர்வை அதிகரிக்க மார்ச் மாதத்தில் அனுசரிக்கப்படும் ஓர் ஆண்டு கொண்டாட்டமாகும். அமெரிக்காவில் இது பெருங்குடல் மலக்குடல் புற்றுநோய் கூட்டணி நிறுவனத்தால் ஏற்பாடு செய்யப்பட்டுள்ளது. "  

## வரலாறு
அமெரிக்காவில் தேசிய பெருங்குடல் புற்றுநோய் விழிப்புணர்வு மாதம் அல்லது தேசிய பெருங்குடல் மலக்குடல் புற்றுநோய் விழிப்புணர்வு மாதம்) முதன்முதலில் குடியரசுத்தலைவர் அறிவிப்பு மூலம் நிறுவப்பட்டது, 2000 ஆம் ஆண்டு பிப்ரவரி மாதம் 29 அன்று வில்லியம் செபர்சன் கிளின்டன் இதற்காக கையெழுத்திட்டார்.  

## நிகழ்வுகள்
தேசிய பெருங்குடல் புற்றுநோய் விழிப்புணர்வு மாத பிரகடனத்தை குடியரசுத்தலைவர் பராக் ஒபாமா 2014-2016 ஆகிய மூன்று ஆண்டுகளுக்கு அனுசரிக்கும் அறிவிப்பை வெளியிட்டார்.  

தேசிய பெருங்குடல் புற்றுநோய் விழிப்புணர்வு மாதத்திற்கான கொண்டாட்ட முறை மாறுபடும், ஆனால் பல நிறுவனங்கள் தங்கள் உள்ளூர் சமூகங்களை விழிப்புணர்வில் ஈடுபடுத்த உதவும் சிறப்பு நிகழ்வுகளை நடத்துகின்றன. அதாவது பெருங்குடல் மலக்குடல் புற்றுநோய் கூட்டணி மூலம் நீல நிற உடை உடுத்த ஊக்குவிப்பது ஓர் உதாரணமாகும்.
# நுழைவாயில்களின் நூல்

பார்வோன்முதலாம் சேத்தி கல்லறையில் வரையப்பட்ட உலகின் நான்கு இன மக்களின் சித்திரங்கள்: லிபியர்கள், நூபியர்கள், லெவண்டியர்கள் மற்றும் எகிப்தியர்கள்]]  

**நுழைவாயில்களின் நூல்** (**Book of Gates**) புது எகிப்து இராச்சியக் காலத்திய இறுதிச் சடங்கு நுல்களில் கூறியுள்ளவாறு, இறப்பிற்குப் பின்னர் ஆன்மா பல நுழைவாயில்கள் வழியாக அடுத்தடுத்த உலகங்களுக்கு செல்வதை விவரிக்கிறது. ஆன்மாவின் இப்பயணம், இரா எனும் சூரியக் கடவுள் இரவு நேரங்களில் பாதாள உலகத்தில் பயணம் செய்வது போன்று உள்ளது. பயணத்தின் போது இறந்தவர் ஆன்மா பாதாள உலகின் நுழைவாயில்களின் தெய்வங்களை வணகிச் செல்ல வேன்டும். சிலர் பாதிப்பு இன்றி பாதள உலகத்தை கடந்து செல்வர். சிலர் பாதாள உலகத்தின் நெருப்பு ஏரியில் வேதனையை அனுபவிப்பார்கள் என பாதாள நுழைவாயில்களின் நூல் கூறுகிறது.  

எகிப்தின் பதினெட்டாம் வம்சத்தின் இறுதிப் பார்வோன் ஹொரெம்ஹெப் மற்றும் இருபதாம் வம்சத்தின் ஆறாம் பார்வோன் ஏழாம் ராமேசஸ் கல்லறைகளில் நுழைவாயில்களின் நூல் மற்றும் சித்திரங்கள் கண்டுபிடிக்கப்பட்டுள்ளது. நுழைவாயில்களின் நூலில் பாதள உலகின் பெண் கடவுள்களின் பட்டியல் உள்ளது.  

## மனித வகையினர்
புகழ்பெற்ற எகிப்தியர்களின் இறந்தோருக்கான நுழைவாயில்கள் நூலில், எகிப்தியர்கள் மனித இனத்தை நான்காகப் பிரித்துள்ளனர். அவைகள் எகிப்தியர்கள், நூபியர்கள், லெவண்டியர்கள், லிபியர்கள் ஆகும். எகிப்தியர்களின் நுழைவாயில்களின் நூலில், இறந்த பார்னோனின் ஆன்மா மறு வாழ்க்கையின் போது, பாதாள உலகத்திற்கு செல்கையில் இந்நால்வகை மக்கள் ஊர்வலமாகச் செல்வதை ஓவியமாக சித்தரித்துள்ளது.  

## இதனையும் காண்க
- இறந்தோர் நூல்
# அஞ்சு குரியன்


**அஞ்சு குரியன்** (*Anju Kurian*) ஓர் இந்திய திரைப்பட நடிகையாவார். இவர் மலையாளம் மற்றும் தமிழ் திரைப்படங்களில் நடித்துவருகிறார். 2016 ஆம் ஆண்டு வெளியான மலையாளத் திரைப்படமான *கவி உதேசிச்சத்து*, 2018 ஆம் ஆண்டு வெளியான நான் பிரகாசன் ஆகிய படங்களில் நடித்ததன் மூலம் மிகவும் பிரபலமானவர்.  

## தொழில்
அல்போன்சு புத்திரன் இயக்கிய நேரம் என்ற திரைப்படத்தில் துணை வேடத்தில் மலையாளத் திரையுலகில் தனது வாழ்க்கையைத் தொடங்கினார். அடுத்த வருடம், *ஓம் சாந்தி ஓஷானா* என்ற படத்தில் துணை நடிகராக நடித்தார். இவர் பல குறும்படங்களிலும் இசை தொகுப்புகளிலும் நடித்துள்ளார். 2019 ஆம் ஆண்டில், அர்ஜுன் - கோகுல் இயக்கி கார்த்திக் நடித்த *ஷிபு* திரைப்படத்தில் கதாநாயகியாக நடித்தார். *ஜாக் &amp;டேனியல்* ஜெயசூர்யா இயக்கத்தில் திலீப், அர்ஜுன் ஆகியோருடன் நடித்தார்.
# இந்திரன்ஸ்



**சுரேந்திரன் கொச்சுவேலு** (*Surendran Kochuvelu)* (பிறப்பு 12 மார்ச் 1956), **இந்திரன்ஸ்** என்ற தனது திரைப்பெயரால் நன்கு அறியப்பட்ட இவர், ஓர் இந்திய திரைப்பட நடிகரும், முன்னாள் ஆடை வடிவமைப்பாளரும் ஆவார். இவர் முக்கியமாக மலையாளத் திரைப்படங்களில் தோன்றுகிறார். 1981 இல் ஆடை வடிவமைப்பாளராகவும் நடிகராகவும் தனது திரைப்பட வாழ்க்கையைத் தொடங்கினார். 1994 இல் *சிஐடி உன்னிகிருஷ்ணன் பி,ஏ,, பி.எட்.,* என்ற நகைச்சுவைத் திரைப்படத்தின் மூலம் ஒரு வாய்ப்பைப் பெற்றார். 1990- 2000களில் இவர் நகைச்சுவை வேடங்களில் பிரபலமானார். தனது பிந்தைய வாழ்க்கையில் குணச்சித்திர வேடங்களில் நடிப்பதில் வெற்றியைக் கண்டார். மேலும், 2014 இல் *அப்போதெக்கரி* என்ற படத்தில் சிறப்பான நடிப்பிற்காக கேரளா மாநில திரைப்பட விருதுகளில் சிறப்புப் பரிசையும், 2018இல், *ஆலோருக்கம்* படத்திற்காக சிறந்த நடிகருக்கான கேரள மாநில திரைப்பட விருதையும் பெற்றார். *வெயில்மரங்களில்* படம் 2019 சிங்கப்பூர் சர்வதேச திரைப்பட விழாவில் இவருக்கு சிறந்த நடிகருக்கான விருதை பெற்றுத் தந்தது. ஜூன் 2021 நிலவரப்படி, இவர் 400க்கும் மேற்பட்ட படங்களில் நடித்துள்ளார்.  

## தனிப்பட்ட வாழ்க்கை
இந்திரன்ஸ் 12 மார்ச் 1956 இல் பிறந்தார். சுரேந்திரன் என்று பெயரில் திருவனந்தபுரம் குமாரபுரத்தில் உள்ள பாலவிலா கொச்சுவேலு- கோமதி தம்பதியின் ஏழு குழந்தைகளில் இரண்டாவதாக பிறந்தார். சாஸ்தம்கோட்டா அரசு கல்லூரியில் நுண்ணுயிரியலில் முதுகலை பட்டம் பெற்றார். பின்னர் சிலகாலம் தனது மாமாவுடன் சேர்ந்து தையல்காரராக வேலை செய்யத் தொடங்கினார். பின்னர், கலைக் கழகங்களில் சேர்ந்து நாடகங்களில் நடிக்கத் தொடங்கினார். தூர்தர்ஷனில் *காளிவீடு* என்ற தொலைக்காட்சித் தொடரின் மூலம் தனது நடிப்புத் தொழிலைத் தொடங்கினார். இவரது சகோதரர்கள் விஜயகுமார் கே, ஜெயக்குமார் கே ஆகியோருடன் சேர்ந்து, திருவனந்தபுரம் குமாரபுரத்தில் "இந்திரன்ஸ் பிரதர்ஸ் டெய்லர்ஸ்" என்ற தையல் கடையைத் திறந்தார்.  
## குடும்பம்
இவர் சாந்தகுமாரி என்பவரை 23 பிப்ரவரி 1985 இல் மணந்தார். இவர்களுக்கு மகிதா என்ற மகளும் மகேந்திரன் என்ற மகனும் உள்ளனர்.  

## தமிழ்ப் படங்கள்
- ஆடும் கூத்து (2005)
- நண்பன் (2012) கோவிந்தனாக
# காந்திபுரம் மத்திய பேருந்து நிலையம், கோயம்புத்தூர்



**காந்திபுரம் மத்திய பேருந்து நிலையம்** (*Gandhipuram Central Bus Terminus*) என்பது இந்தியாவின், தமிழ்நாடு மாநிலத்தில், கோயம்புத்தூர் நகரப் பகுதியில் உள்ள ஒரு பேருந்து நிலையமாகும். இங்கு நகரங்களுக்கு இடையேயான பேருந்து சேவை செயல்படுகிறது. தொலைதூர பயணம் செல்லும் தனியார் பேருந்துகள் இயக்கப்படும் பேருந்து நிலையமும் இங்கு செயல்படுகிறது.  

## வரலாறு
கோயம்புத்தூர் நகரில் பேருந்து சேவைக்காக முதன்முதலாக காந்திபுரத்தில் ஒரு புறநகர் பேருந்து நிலையம் 1974ஆம் ஆண்டு கட்டப்பட்டது. பின்னர் நகரில் எழுந்த போக்குவரத்து நெரிசலைக் கருத்தில் கொண்டு உக்கடம், சிங்காநல்லூர், சாய்பாபாகாலனி பகுதிகளில் துணை-பேருந்து நிலையங்கள் கட்டப்பட்டன.  

சேலம், ஈரோடு, தருமபுரி, ஓசூர், நாமக்கல், கோபிசெட்டிபாளையம், சத்தியமங்கலம், மேட்டுப்பாளையம் மற்றும் திருப்பூர் செல்லும் வடகிழக்கு மற்றும் வடக்கு நோக்கி செல்லும் பேருந்துகள் மற்றும் கிழக்கு நோக்கி தாராபுரம் மற்றும் கரூர் செல்லும் பேருந்துகளுக்கான பேருந்து நிலையமாக காந்திபுரம் மத்திய பேருந்து நிலையம் உள்ளது. கோயம்புத்தூர் கோட்டத்தால் இயக்கப்படும் 119 நகரங்களுக்கு இடையேயான வழித்தடங்கள் உள்ளன. இத்தடங்களில் 500 பேருந்துகள் இயக்கப்படுகின்றன.  

## சேவைகள்

| நடைமேடை | பேருந்து வழித்தடம் |  |
| --- | --- | --- |
| 1 | திருப்பூர் ( பல்லடம் வழியாக ) |  |
| 2 | திருப்பூர் ( அவினாசி வழியாக ) |  |
| 3 | மேட்டுப்பாளையம், காரமடை |  |
| 4 | சத்தியமங்கலம், பண்ணாரி, புளியம்பட்டி |  |
| 5 | கோபிசெட்டிபாளையம், அந்தியூர், பெருமாநல்லூர், நம்பியூர் |  |
| 6 | ஈரோடு, நாமக்கல், இராசிபுரம், திருச்செங்கோடு, பவானி |  |
| 7 | சேலம், ஓசூர், கிருஷ்ணகிரி, தர்மபுரி |  |
| 8 | கரூர், காங்கேயம், தாராபுரம் | } |
# பீபி முபாரக்கா



**பீபி முபாரிக்கா யூசுப்சாய்** (*Bibi Mubarika Yusufzai*) பஷ்தூன் இனத்தைச் சேர்ந்த இவர் முகலாயப் பேரரசை நிறுவிய முதல் அரசர் பாபரின் ஐந்தாவது மனைவியாவார்.  

உமாயுன்- நாமாவில் அக்பரின் மற்றொரு மனைவியின் மகள் குல்பதான் பேகம் இவரைப்பற்றி அடிக்கடி குறிப்பிடுகிறார். அவர் தனது சித்தியை 'ஆப்கானித்தான் பெண்' அல்லது 'ஆப்கானி அகச்சா' என்று அழைக்கிறார். "ஆப்கான்" என்பது பஷ்தூன் மக்களை குறிக்கும் ஒரு இனப்பெயராகும்.  

## குடும்பம்
பீபீ முபாரிக்கா, பஷ்தூன்களின் யூசுப்சாய் பழங்குடியினரின் தலைவரான மாலிக் ஷா மன்சூரின் மகளாவார்.  

இவரது சகோதரர்களில் ஒருவரான மிர் ஷா ஜமால் 1525இல் பாபருடன் இந்தியாவிற்கு வந்தார். மேலும் உமாயூனிடமும் அக்பரிடமும் உயர் பதவிகளை வகித்தார். ஜமாலுக்கு கான் என்ற பட்டம் வழங்கப்பட்டது.  

## திருமணம்
பாபர் இவரை 30 ஜனவரி 1519 அன்று மணந்தார். இந்தத் திருமணம் பாபருக்கும் இவருடைய பழங்குடியினத்திற்கும் இடையிலான நட்பின் அடையாளமாகும். ஒரு புத்திசாலி பெண்ணான இவர், முகலாயர்களுக்கும் யூசுப்சாய் பஷ்துன் தலைவர்களுக்கும் இடையே நட்புறவை ஏற்படுத்துவதில் முக்கியப் பங்கு வகித்தார். 1529ஆம் ஆண்டில் இந்தியாவில் பாபருடன் முதன்முதலில் இணைந்த பெண்களில் ஒருவராக இருந்தார் என்பதற்கு சான்றாக இவர் பாபரால் மிகவும் விரும்பப்பட்டார் .  

## இறப்பு
பீபி முபாரிகா உமாயுனின் ஆட்சியில் வாழ்ந்தார். அக்பரின் ஆட்சியின் ஆரம்பத்தில் இறந்தார்.  

## பிரபலமான கலாச்சாரத்தில்
பர்சானா மூன் என்பவரின் *பாபர்: தி பர்ஸ்ட் மொகல் இன் இன்டியா* என்ற வரலாற்றுப் புதினத்தில் (1977) பீபி முபாரிகா ஒரு கதாபாத்திரமாகச் சித்தரிக்கப்பட்டிருந்தார்.
# நியோப்டெரா


**நியோப்டெரா** புதிய சிறகிகள் (பண்டைய கிரேக்க *நியோஸ்* (“புதிய”) + *ஸ்டெரான்* (“சிறகு”)) எனப் பொருள் படுவது பூச்சிகளின் வகைப்பாடு குழுவாகும். இது சிறகுகள் கொண்ட பூச்சிகளின் பெரும்பாலான வகுப்புகளை உள்ளடக்கியது; குறிப்பாக வயிற்றின் மேல் இறக்கைகளை வளைத்து வைக்கக்கூடியவை. ஆனால் சிறகுகள் கொண்ட அடிப்படை வரிசைப் பூச்சிகளான "பாலியோப்டெரா " வகையினங்கள் சிறகுகளை மடிக்க இயலாததால் இவற்றிலிருந்து வேறுபடுகிறது.  

## வகைப்பாடு
நியோப்டெரா வகைப்பாடானது ஏ. மார்டினோவால் 1923 மற்றும் 1924இல் முன்மொழியப்பட்டது. இந்த வகைப்பாடானது:  

இறக்கையுடையன  

- பாலியோப்டெரா பிரிவு
  - ஒடோனாட்டா வரிசை
  - வரிசை அக்னாத்தா (சரியான பெயர்: எஃபெமரோப்டெரா )
  - †வரிசை டிக்டையோநியூரிடே
  - †வரிசை மெகாசெக்கோப்டிரா
  - †வரிசைப்ரோடோடோனாடா
  - † வரிசை ப்ரோடெஃபெமெரோய்டியா
- நியோப்டெரா பிரிவு
  - துணைப்பிரிவு பாலிநியோப்டெரா
    - பெரும் வரிசைஆர்த்தோப்டெராய்டியா (அனார்டியோப்டெரா)
      - வரிசை ஆர்த்தோப்டெரா
      - வரிசை ப்ளெகோப்டெரா
      - வரிசை டெர்மாப்பிடிரா
      - வரிசை எம்பியோப்டெரா
      - வரிசை பாசுமடோடியே
    - பெரும் வரிசை பிளாட்டோப்டெரோய்டியா (மூத்த பெயர்: பான் டிக்டியோப்டெரா)
      - வரிசை பிளாட்டோடியா
      - வரிசை மாண்டோடியா
  - துணைப்பிரிவு பரனியோப்டெரா
    - வரிசை ஹெமிப்டெரா (சரியான பெயர்: ஆர்த்ராய்டின்காதா)
      - துணை வரிசை பைட்டோப்டைர்ஸ் (சரியான பெயர்: பிளான்டிசுகா)
      - துணை வரிசை அச்சோனோரைங்கா
      - துணை வரிசை ஹீட்டோரோப்டெரா
    - உட்பிரிவு ஒலிகோனோப்டெரா

தைசானோப்டெரா என்ற வரிசை முதலில் நிச்சயமற்ற முறையான நிலைப்பாட்டைக் கொண்டிருந்தது, பின்னர் பரனியோப்டெராவில் காரணப்படுத்தப்பட்டது.  

பின்னர், வேறு பல வகைப்பாடுகளுடன் முன்மொழியப்பட்டன.  

- டெரிகோட்டா ஜெக்ன்பார் 1878
  - எபிமெரோப்டெரா ஹயாட் & ஆர்ம்சு 1890
  - மெட்டாபடரிகோட்டா பார்னர் 1909
    - ஒடோனாட்டா ஃபேப்ரிகியஸ் 1793
    - நியோப்டெரா மார்டினோவ் 1923

## உயிரினத்தொகுதிப் படிமலர்ச்சி
நியோப்பிடிராவின் இன உறவுமுறை கிளோடோகிராம் மூலம் கொடுக்கப்பட்டுள்ளது. கிளோடோகிராம் அமைப்பில் உருவப் பண்புகள் பயன்படுத்தி குளுஜி 2004, 2010, 2012, 2013, 2019, 2020 அடிப்படையில் தொகுக்கப்பட்டது என்றபோதிலும் முற்றிலுமாக வரையறுக்கப்பட்டது அல்ல.
# கல்யாணி மேனன்


**கல்யாணி மேனன்** (*Kalyani Menon*) (23 ஜூன் 1941 - 2 ஆகஸ்ட் 2021) ஓர் இந்திய பின்னணிப் பாடகி ஆவார். இவர் இந்தியத் திரைப்படத் துறையில் பணியாற்றினார். 1970களில் பாரம்பரிய பாடகியாக தொடங்கிய பிறகு, கல்யாணி திரைப்படத் துறையில் ஒரு பாடகியாக தன்னை நிறுவிக் கொண்டார். 1990களின் பிற்பகுதியிலும் 2000களின் முற்பகுதியிலும் ஏ.ஆர்.ரகுமானுடன் விரிவாகப் பல படங்களில் பணியாற்றினார். 2010இல் இவருக்கு கலைமாமணி விருது வழங்கப்பட்டது. மேலும் கேரள சங்கீத நாடக அகாதமி விருதையும் பெற்றுள்ளார்.  

## தொழில்
கல்யாணி மேனன், எம்.ஆர்.சிவராமன் நாயரிடமிருந்து பாரம்பரிய இசையைக் கற்றுக் கொண்டு பாரம்பரியப் பாடகராக முத்திரை பதித்தார். படிப்படியாக திரைப்படங்களுக்குப் பாட ஆரம்பித்தார். இராமு கரியத்தின் இயக்கத்தில் இசையமைப்பாளர் பாபுராசுவின் இசையில் 1977இல் வெளிவந்த *திவீபு* என்ற படத்தில் இடம்பெற்ற "கண்ணீரின் மழையத்தும்" என்ற இவரது ஆரம்பகால மலையாளத் திரைப்படப் பாடல் வெகுவாக பாராட்டைப் பெற்றது. இவர் 1977ஆம் ஆண்டில் சென்னையில் பணி செய்யத் தொடங்கினார். வள்ளத்தோள் நாராயண மேனனின் நூற்றாண்டு விழாவின் ஒரு பகுதியாக நடனமாடப்பட்ட தனஞ்செயனின் *மக்தலானா மரியம்* என்ற மலையாள நடன நாடகத்தில் வள்ளத்தோளின் வரிகளை இவர் பாடினார். தமிழில் இவரது முதல் திரைப்படப் பாடல் இசையமைப்பாளர் இளையராஜாவுடன் கே. பாலாஜியின் *நல்லதொரு குடும்பம்* (1979) படத்தில் இடம்பெற்ற "செவ்வானமே பொன்மேகமே" என்ற பாடலாக இருந்தது. பின்னர், சுஜாதா (1980) படத்தில் "நீ வருவாயென" என்ற பாடலையும், சவால் (1981) படத்தில் ம. சு. விசுவநாதன் இசையில் "தண்ணிய போட்டா சந்தோசம் பிறக்கும்" போன்ற பாடல்களும் ஒரு பெரிய வெற்றி பெற்றது.  

பிரபல தயாரிப்பாளர் கே. பாலாஜி 1980களின் ஆரம்பத்தில் தனது சில படங்களில் இவருக்குத் தொடர்ந்து வாய்ப்பளித்தார். வாழ்வே மாயம் (1982) படத்தில் "ஏ ராஜாவே உன் ராஜாத்தி" என்ற பாடலையும், விதி (1984) படத்தில் "விதி வரைந்த பாதை வழியே" (1984) என்ற பாடலையும் பாடினார். "சுப முகூர்த்தம்" (1983) படத்தில் இடம்பெற்ற "நான் இரவில் எழுதும் கவிதை முழுதும்", திரைக்கு வராத "மூக்குத்தி மீன்கள்" என்ற படத்தில் இடம்பெற்ற "தேரில் வந்தாள் தேவதை" போன்ற பிற பிரபலமான பாடல்களையும் கல்யாணி பாடியுள்ளார்.  

திரைப்படத் துறையிலிருந்து சிறிது காலம் இடைவெளி எடுத்துக் கொண்ட இவர், 1990கள், 2000களின் முற்பகுதியில் ஆர். ஏ.ஆர்.ரகுமானுக்காக பல இசைத் தொகுப்புகளில் பணியாற்றினார். புதிய மன்னர்கள் (1993) படத்தில் இடம்பெற்ற "வாடி சாத்துக்குடி" உள்ளிட்ட பாடல்களை பதிவு செய்தார். அதைத் தொடர்ந்து இரசினிகாந்து நடிப்பில் வெளிவந்த முத்து (1995) படத்தில் இடம்பெற்ற "குலுவாலிலே" என்ற பாடினார். ராஜிவ் இசை இயக்குநர் ஏ. ஆர். ரகுமான், இயக்குநர் மணிரத்னம் ஆகியோருடன் தொழில் ரீதியாக பணியாற்றுகிறார். ராஜீவ் மேனனின் கண்டுகொண்டேன் கண்டுகொண்டேன் (2000) படத்தின் இசை வெளியீட்டு விழாவில் கமல்ஹாசனிடம் முதல் இசைத் தட்டைப் பெற மரியாதை நிமித்தமாக கல்யாணி மேனன் அழைக்கப்பட்டார். இந்த படத்தில் ஐஸ்வர்யா ராயின் இசை பயிற்றுவிப்பாளராக தோன்றினார்.
# சொல்ல சொல்ல இனிக்கும்


**சொல்ல சொல்ல இனிக்கும்** (*Solla Solla Inikkum*) என்பது 2009 ஆண்டு வெளியான இந்திய தமிழ்த் திரைப்படம். இப்படத்தை ஜி. முரளி அப்பாஸ் இயக்கியுள்ளார். இவர் இதற்கு முன் *ராசி* என்ற படத்தை இவர் இயக்கினார். இந்த படத்தில் நவ்தீப், மதுமிதா, மல்லிகா கபூர் ஆகியோர் முக்கிய கதாபாத்திரங்களில் நடித்தனர். பிரகாஷ் ராஜ், சுஜா, சாரா ஆலம்பரா, சந்தானம், லிவிங்ஸ்டன், ஆஷிஷ் வித்யார்த்தி ஆகியோர் துணை வேடங்களில் நடித்துள்ளனர். இந்த படத்தின் பணிகள் 14 மே 2008 இல் தொடங்கப்பட்டது, 2009 கோடையில் வெளியிடப்பட்டது.  

## கதை
விஜயகுமாரின் மகன் சத்யா ( நவ்தீப் ) பட்டப்படிப்பை முடித்துவிட்டு நண்பர்களான குரு ( அபிநய் ), சத்யன் ( சத்யன் ) ஆகியோருடன் நேரத்தை செலவிட்டு வருகிறார். அஞ்சலியை (சாரா அலம்பரா) சந்திக்கும் வரை அவனது வாழ்க்கை சிக்கலற்றதாகவே செல்கிறது. அஞ்சலியுடன் நட்பில் தொடங்கி அது காதலாக மாறுகிறது. அவன் அவளிடம் தன் காதலை சொல்லும்போது, அவள் அதை நிராகரிக்கிறாள். தான் அதுபோல பழகவில்லை என்கிறாள். அடுத்து மேக்னா (சுஜா) வருகிறாள், அவர்களிருவரும் பழகுகிறார்கள். அவள் அவனினிடம் பொழுதை போக்கவே பழகுவதாக கூறுகிறாள். சத்யா ராதிகாவை ( மதுமிதா ) சந்திக்கிறான். அவர்கள் நெருங்கிய நண்பர்களாக ஆகிறார்கள். குருவும் அவளுடன் பழகுகிறான். ராதிகாவை திருமணம் செய்து கொள்ள விரும்புவதாக சத்யா தெரிவிக்க முடிவு செய்தபோது, அவளும் குருவும் ஒருவரை ஒருவர் காதலிப்பதாக கூறி குண்டை வீசுகிறாள். குரு அவளை ஊர்சுற்ற அழைத்துச் சென்றான். அவளைப் பயன்படுத்திக் கொண்ட பிறகு, அவன் அவளை விட்டு விலகுகிறான். சத்யா இடையில் நுழைந்து அவளை திருமணம் செய்து கொள்வேண்டும் என்று குருவை வலியுறுத்துகிறான். குரு பத்ரி நாராயணனிடம் ( பிரகாஷ் ராஜ் ) அடைக்கலம் ஆகிறான். பத்ரி நாராயணன் சமுதாயத்தில் நல்ல செல்வாக்குள்ள மனிதர். அவர் குருவுக்கு பக்கபலமாக இருக்கிறார். சத்யா போராடி அவளுக்கு நீதிபெற்றுத் தருகிறான். அதன்பிறகு அனு ( மல்லிகா கபூர் ) சத்யாவின் வாழ்க்கையில் நுழைகிறாள்.  

## நடிப்பு

- நவ்தீப் சத்யா
- மதுமிதா (நடிகை) இராதிகா
- மல்லிகா கபூர் அனுராதா
- பிரகாஷ் ராஜ் பத்ரி நாராயணன்
- சுஜா வருணீ மேகா
- சாரா ஆலம்பரா - அஞ்சலி
- சந்தானம்
- லிவிங்ஸ்டன் ஜெயராமன்
- ஆஷிஷ் வித்யார்த்தி மதியழகன்
- அபிநய் குரு
- விஜயகுமார் சத்தியாவின் தந்தை
- தேவதர்சினி பத்ரியின் மனைவி
- சத்தியன் சத்தியன்
- நாசர்
- மீரா கிருஷ்ணன்
- இளவரசு
- சிறீரஞ்சனி

## இசை
இப்படத்திற்கான இசையை பரத்வாஜ் அமைத்துள்ளார்.  

## வெளியீடு
*ரெடிஃப்* படத்திற்கு ஐந்து நட்சத்திரங்களில் இரண்டை கொடுத்தது. மேலும் "சொல்ல சொல்ல இனிக்கும் நல்ல உள்ளடக்கம் கொண்டது. படம் நன்றாகத் தொடங்குகின்றது, அது மந்தமாகவும், மிகைக் காட்சிகள் இல்லாமல் இருந்திருந்தால், உண்மையில் அதன் பார்வையாளர்களை கவர்வதற்கு வாய்ப்பாக இருந்திருக்கலாம்" என்று குறிப்பிட்டது.
# சமுத்ராலா ராகவாச்சார்யா


**சமுத்ராலா வெங்கட ராகவாச்சார்யலு** (*Samudrala Raghavacharya*) (19 ஜூலை 1902 - 16 மார்ச் 1968), மூத்த **சமுத்ரா** என்றும் அழைக்கப்படும் இவர் ஓர் இந்திய திரைப்பட திரைக்கதை எழுத்தாளரும், உரையாடல் எழுத்தாளரும், பாடலாசிரியரும், பின்னணி பாடகரும், இயக்குநரும், தயாரிப்பாளரும் ஆவார். இவர் முக்கியமாக தெலுங்குத் திரைப்படத் துறையில் தனது படைப்புகளுக்கு பெயர் பெற்றவர். சமுத்ராலா 1937இல் திரையுகில் அறிமுகமானார். மேலும் கண்டசாலாவுடன் இணைந்து பணியாற்றியதற்காக அறியப்பட்டார்.  

## சொந்த வாழ்க்கை
சமுத்ராலா ராகவாச்சார்யா, 1902ஆம் ஆண்டில் ஆந்திராவின் ரேபள்ளே வட்டத்திலுள்ள பெத்தபுலிவாரு என்ற ஊரில் பிறந்தார்.